חיילת צה"ל פונתה היום (שלישי) במצב קשה לבית החולים ברזילי באשקלון לאחר שהתמוטטה בבסיס בדרום הארץ. הודעה נמסרה למשפחתה של החיילת, המשרתת בבסיס הטירונים זיקים שבנגב המערבי.
מבית החולים ברזילי נמסר כי החיילת הובאה על ידי מד"א לאחר שהתמוטטה וקרסה בבסיס זיקים. מד"א ביצעו טיפול החייאתי ופינו אותה מיידית. עוד נמסר כי בבית החולים החיילת טופלה על ידי צוות רב מקצועי, יוצבה על ידי טיפול נמרץ ולאחר הדמיה ואבחון, הועברה להמשך טיפול במצב קשה ליחידה לטיפול נמרץ נשמתי.
בחודש יולי האחרון התמוטט חייל במהלך בילוי במסגרת פעילות חברתית של יחידתו בפארק המים "ימית 2000" שבחולון. מותו של החייל, מיכאל פסח, תושב מגדל העמק בן 20, נקבע בבית החולים וולפסון בעיר, אליו הובא בידי צוותי רפואה של מגן דוד אדום. הוא פונה תוך ביצוע פעולות החייאה אך בידי הצוות הרפואי בבית החולים לא עלה להציל את חייו. המשטרה הצבאית החוקרת פתחה בחקירת נסיבות התמוטטותו של פסח, ששירת בטייסת תחזוקה בבסיס חיל האוויר רמון. לדברי חבריו של פסח הוא עלה על אחד המתקנים בפארק ולאחר שירד התלונן על כאבים בחזהו.